Gevangene buite hof doodgeskietArgieffoto (StevePB, Pixabay) ŉ Gevangene is Maandagmiddag buite die hooggeregshof in Mthatha in die Oos-Kaap doodgeskiet toe hy probeer ontsnap het. Lt.kol. Mzukisi Fatyela, woordvoerder van die polisie, het gesê die 32-jarige gevangene het saam met ses ander verhoorafwagtende gevangenes op ŉ aanklag van moord in die hof verskyn. Die saak is na vandag uitgestel. “Terwyl die gevangenes omstreeks 15:45 terug na die polisievangwa begelei is om na die Wellington-gevangenis vervoer te word, het een van die gevangenes ŉ polisiebeampte aangeval en verskeie kere met ŉ mes in die bolyf gesteek,” het Fatyela gesê. “Die gevangene het daarna met dieselfde mes op ŉ tweede polisiebeampte afgestorm. Die polisiebeampte het verskeie waarskuwingskote in die lug geskiet, maar dit was tevergeefs. Daar is uiteindelik ŉ skoot op die aanvaller afgevuur en hy is doodgeskiet.” Fatyela het gesê die eerste polisiebeampte is met veelvuldige steekwonde na ŉ hospitaal gehaas. Hy is tans in ŉ stabiele toestand. Die voorval word deur die onafhanklike polisieondersoek-direktoraat (Opod) ondersoek.